作者:王沂孫
標題:摸魚兒
內容:洗芳林、夜來風雨。匆匆還送春去。方才送得春歸了，那又送君南浦。君聽取。怕此際、春歸也過吳中路。君行到處。便快折湖邊，千條翠柳，為我係春住。春還住。休索吟春伴侶。殘花今已塵土。姑蘇臺下煙波遠，西子近來何許。能喚否。又恐怕、殘春到了無憑據。煩君妙語。更為我將春，連花帶柳，寫入翠箋句。